
Fotópasztell/fotósorozat

A Fotópasztell I-VI. című sorozatom témaválasztását az határozta meg, hogy a fotózásban mindig is érdekelt az ipar és a vasút világa, valamint az elhagyatottság érzése. Főiskolásként mindennapos rutinná vált számomra vonaton utazni. Bár már eddig is rengeteg fotót készítettem vasúti vagonok részleteiről, mozdonyokról, utazási hangulatokról, ezek megmaradtak dokumentarista fotóknak.
Szerettem volna olyan anyagot létrehozni, amelynek bár a vasút a központi témája, nem pusztán a vonatokról és utasokról szól, hanem a felismerés által élményforrást nyújt a nézőnek, ami által a magam érzéseire helyezhetem a hangsúlyt.
A sorozat elkészítését vizsgálódás előzte meg, amely során arra kerestem a választ, hogy hogyan lehet egy fotóval – ami általában megfagyasztja, kimerevíti a valóságot – mozgalmasságot vagy dinamizmust megjeleníteni, ha a téma egyébként statikus.
A választott megoldás lényege az, hogy egy viszonylag hosszabb (1-2 mp) expozíciós idő alkalmazása mellett bemozdítottam a fényképezőgépet. Felmerült a kérdés, hogy ezt a bemozdulást meddig lehet „felhúzni” anélkül, hogy a fotó bármilyen tekintetben értelmét vesztené?
A fotók főszereplői a vasúti tereptárgyak, melyeket mindenki látott már, mindenki ismer és mindenki felismer. A fotók lényegét nem a konkrétumok adják, hanem a különböző vizuális nyelvi jelekből (foltok, formák, színek, gesztusok) létrehozott látvány jeleníti meg.
Az alkalmazott technika (hosszú záridő, a váz elforgatása) alkalmazása miatt a fotók komponálását nagy részben befolyásolta a szerencse, hiszen a végeredményt tulajdonképpen csak sejteni tudtam.
A bemozdítás során különleges ívek jöttek létre, melyeket az élkontraszt módosításával tovább tudtam erősíteni, ezáltal növelve a felület festőiségét. Ebből a hatásból következett a sorozat címe: Fotópasztell. A felületekről a pasztellkrétával készített rajzok látványvilágára asszociálhat a néző. A bemozdult ívek bizonyos részeken az egyenes és szögletes valóság „elhajlását” idézik elő, ezáltal a fotók egy szürreális világba kalauzolnak minket, ahol semmi sem az, mint aminek látszik.



